धूमल बोले, हर कार्यकर्ता 'धूमल' बनकर डटे
Updated Sat, 27 Oct 2012 12:00 PM IST
हमीरपुर। मुख्यमंत्री प्रेम कुमार धूमल ने हमीरपुर मंडल के कार्यकर्ताओं और बूथ प्रभारियों को जीत के टिप्स दिए । उन्होंने कहा कि बूथ स्तर पर मजबूती के साथ जुटने पर पार्टी की जीत को कोई नहीं रोक सकता है। प्रचार के अंतिम चरण में सभी कार्यकर्ता धूमल बनकर अपने-अपने बूथों पर डटकर प्रत्येक घर में संपर्क कर अपना संदेश पहुंचाएं। प्रो. धूमल वीरवार रात बरोहा में हमीरपुर भाजपा मंडल के बूथ प्रभारियों को संबोधित कर रहे थे।
उन्होंने कहा कि भाजपा सरकार ने प्रदेश का बिना किसी भेदभाव एक समान विकास करवाया है। उन्होंने कहा कि प्रदेश सरकार की योजनाओं का समाज के प्रत्येक वर्ग को लाभ मिला है। उन्होंने कहा कि केंद्र सरकार ने औद्योगिक पैकेज पर कैंची चलाकर हिमाचल की जनता के साथ सौतेला व्यवहार किया गया है। कांग्रेस ने प्रदेश की जनता को महंगाई और भ्रष्टाचार का तोहफा दिया है। इसके चलते देश की जनता केंद्र सरकार की नीतियों से संतुष्ट नहीं है। प्रदेश की जनता ने कांग्रेस सरकार को केंद्र से हटाने का पूरा निर्णय कर लिया है। उन्होंने कहा कि केंद्र के साथ-साथ प्रदेश में भी कांग्रेस भ्रष्टाचार में डूबी हुई है और भ्रष्टाचार को जड़ से उखाड़ फैंकने का निर्णय कर लिया है।
इस मौके पर विकास दीक्षित चौधरी, बली के सुभाष चंद, पृथ्वी चंद, जीत कुमार, पंकज, उत्तम चंद, प्रकाश चंद, कुलदीप लाहड़, रतन चंद शास्त्री भाजपा में शामिल हुए। इस अवसर पर भाजपा जिलाध्यक्ष देशराज शर्मा, किसान मोर्चा के प्रदेशाध्यक्ष प्यारे लाल शर्मा, महामंत्री अनिल ठाकुर, मंडलाध्यक्ष आदर्श कांत, एमसी परमार आदि कार्यक्रम में मौजूद रहे।
मुख्यमंत्री आज कांगू में
हमीरपुर। मुख्यमंत्री प्रो. प्रेम कुमार धूमल 27 अक्तूबर को नादौन निर्वाचन क्षेत्र के कांगू में तीन बजे, नारा में चार बजे, ब्राहलड़ी में पांच बजे, नाल्टी में छह बजे, जंगल रोपा में सात बजे, बजूरी में आठ बजे जनसभाओं को संबोधित करेंगे। यह जानकारी मीडिया प्रभारी विजय पाल सोहारू ने दी।